সিডনিতে আকাশের পরিবর্তে হর্ষিত না প্রসিদ্ধ?

কলকাতা: সিডনি টেস্টে (Sydney Test) চোটের কারণে খেলতে পারবেন না পেস বোলার আকাশ দীপ (Akash Deep)। সাংবাদিক বৈঠকে এই খবর নিশ্চিত করেছেন হেড কোচ গৌতম গম্ভীর (Gautam Gambhir)। আকাশের জায়গায় প্রথম এগারোয় ঢোকার দাবিদার দু’জন— হর্ষিত রানা (Harshit Rana) এবং প্রসিদ্ধ কৃষ্ণ (Prasidh Krishna)। কে সুযোগ পাবেন?

বর্ডার-গাভাসকর ট্রফিতে (Border-Gavasar Trophy) দুটি ম্যাচ খেলেছেন আকাশ, পেয়েছেন পাঁচ উইকেট। এই পরিসংখ্যান ঠিক চিত্তাকর্ষক নয় ঠিকই কিন্তু সত্যি হল, দুর্ভাগ্যের শিকার হয়েছেন বাংলার পেসার। তাঁর বলে একাধিকবার ক্যাচ মিস হয়েছে, একাধিকবার ব্যাটারকে পরাস্ত করেও উইকেট পাননি। দুই ম্যাচ মিলিয়ে ৮৫ ওভারের বেশি বল করেছেন আকাশ। এতটা ওয়ার্কলোডের জন্যই সম্ভবত পিঠে টান ধরেছে তাঁর।

আরও পড়ুন: সিডনিতে বাদ রোহিত, নেতৃত্বে ফিরবেন কোহলি!

আকাশের জায়গায় গম্ভীরের প্রথম পছন্দ হর্ষিত। পার্থে ভালো বল করেছিলেন তিনি। দুই ইনিংস মিলিয়ে নিয়েছিলেন চার উইকেট। তাঁর ‘হিট দ্য ডেক’ বোলিং পার্থের শক্ত পিচে কাজে দিয়েছিল। তবে অ্যাডিলেডে গোলাপি বলের ম্যাচে উইকেট পাননি কেকেআর পেসার। তবু সিডনিতে সিরিজের শেষ টেস্টে আর একটা সুযোগ পেতে পারেন তিনি। কৃষ্ণের কপালে শিকে ছিঁড়বে না বলেই খবর।

এদিকে সিডনি টেস্টের আগের দিন সাংবাদিক সম্মেলনে রীতিমতো বোমা ফাটিয়েছেন হেড কোচ গম্ভীর । ইঙ্গিত দিয়েছেন, অধিনায়ক রোহিত শর্মাকে (Rohit Sharma) সিরিজের শেষ টেস্টে বসানো হতে পারে। সরাসরি কিছু বলেননি, তবে যা বলেছেন তা-ই চোখ কপালে তোলার জন্য যথেষ্ট।