বুমরার চোট কতটা গুরুতর? রবিবার খেলতে পারবেন?

ওয়েব ডেস্ক: ভারতীয় শিবিরের চিন্তা বাড়িয়েছেন জসপ্রীত বুমরা (Jasprit Bumrah)। শনিবার দ্বিতীয় সেশন চলাকালীন হঠাৎ মাঠ ছেড়ে বেরিয়ে যান তিনি। সঙ্গে ছিলেন টিমের চিকিৎসকও। জানা যায়, নিকটবর্তী হাসপাতালে স্ক্যান করাতে গিয়েছিলেন বুমরা। এরপর মাঠের পাশে দৌড়তেও দেখা যায় তাঁকে, তাতে স্বস্তি ফেরে সমর্থকদের মধ্যে।

কিন্তু আইসিসির (ICC) এক নম্বর টেস্ট বোলারের অবস্থা ঠিক কী? চতুর্থ ইনিংসে কি বল করতে পারবেন তিনি? এ নিয়ে বড় আপডেট দিলেন সিডনিতে অভিষেক করা পেস বোলার প্রসিদ্ধ কৃষ্ণ (Prasidh Krishna)। বুমরার অনুপস্থিতিতে দায়িত্ব কাঁধে তুলে নিয়েছেন তিনি। ১৫ ওভারে ৪২ রান দিয়ে তিন উইকেট তুলে নিয়েছেন তিনি।

আরও পড়ুন: সিডনিতে না খেলার আসল কারণ খোলসা করলেন রোহিত

সিনিয়র পেসারকে নিয়ে প্রশ্ন করা হলে কৃষ্ণ বলেন, “বুমরার ব্যাক স্প্যাজম (পিঠে টান) হয়েছে। স্ক্যান করাতে নিয়ে যাওয়া হয়েছিল তাঁকে, আমাদের মেডিক্যাল টিম পর্যবেক্ষণে রাখছে। মেডিক্যাল আমাদের জানালে আমরা আরও ভালোভাবে জানতে পারব।”

অর্থাৎ বুমরাকে নিয়ে নিশ্চিত কোনও খবর এখনও নেই। এই সিরিজে এখন পর্যন্ত ৩২টি উইকেট তুলে নিয়েছেন ভারতীয় পেসার। সিডনি টেস্টের ফলাফল যাই হোক না কেন, বুমরাই হতে পারেন ম্যান অফ দ্য সিরিজ। তাই তার থাকা কিংবা না থাকার বিরাট প্রভাব পড়বে এই ম্যাচে, সিরিজে এবং বিশ্ব টেস্ট চ্যাম্পিয়নশিপ ফাইনালের (WTC Final 2025) সমীকরণে।